B'daqqa ta' pinna l-għaqda Salesjani Don Bosco se tkun qed tirċievi għajnuna finanzjarja ta' disa' mitt elf ewro fit-tliet snin li ġejjin sabiex tkompli bil-ħidma tagħha fost l-24 żgħażugħ u żagħżugħa li qed jixgħu f'waħda mit-tliet idjar. Dan permezz ta' ftehim li ġie ffirmat l-Erbgħa filgħodu f'Dar Mamma Margherita bejn il-Ministeru għall-Ġustizzja u s-Solidarjetà Soċjali, il-Fondazzjoni għas-Servizz tal-Ħarsien Soċjali u l-għaqda Salesjani Don Bosco. Maebel Mehari ta' 23 sena, immigrant mill-Eritrea huwa fost iż-żgħażagħ li qed jgħixu f'din ir-residenza. Iż-żagħżugħ ilu mill-2017 f'Malta u ilu għal dawn l-aħħar tliet snin jgħix fir-residenza. Huwa spjega l-esperjenza tiegħu tant li anke qed ikompli bl-istudju tiegħu fl-MCAST. Mehari sostna li permezz tal-għajnuna li qed tingħata l-għaqda mill-Gvern, żgħażagħ oħra li għal xi raġuni m'għandhomx is-sapport tal-familja tagħhom, qed jingħataw is-sapport u l-attenzjoni meħtieġa sabiex huma lkoll jikbru u jagħtu l-kontribut tagħhom lejn soċjetà aktar b'saħħita. Huwa temm jgħid li għal din l-għajnuna li qed jingħata se jibqa' grat għal dejjem. Id-Direttur tad-dar, Fr Savio Vella qal illi bħala għaqda hija sensittiva għal ħtiġijiet taż-żgħażagħ f'pajjiżna u qed jimxu wkoll fuq il-passi ta' Don Bosco, li qatt ma ħadem waħdu, imma fittex l-għjnuna tal-gvernijiet. L-istess qed tagħmel l-għaqda f'Malta fejn b'kollaborazzjoni mal-Gvern qed ikomplu bil-ħidma tagħhom maż-żgħażagħ f'pajjiżna. Il-Ministru għall-Ġustizzja u s-Solidarjeta Soċjali Michael Falzon tenna kif l-impenn tal-Gvern huwa biex ikompli jsaħħaħ is-soċjal dan anke permezz ta' ħidma mill-qrib ma' għaqdiet mhux governattivi. Il-Ministru Falzon qal li l-Gvern għandu 50 ftehim ma' numru ta' NGO's f'pajjinża. Temm jgħid li dan huwa dover biex il-kollaborazzjoni tħalli marka pożittiva fis-soċjetà.